Nafarroako Parlamentuko Mahaiak, 2021eko azaroaren 8an egindako bilkuran, Eledunen Batzarrari entzun ondoren, hurrengo erabakia hartu zuen, besteak beste:
1. Izapidetzeko onartzea Domingo González Martínez jaunak aurkezturiko mozioa, zeinaren bidez Osasun Departamentua premiatzen baita ikerketa-espediente bat abiaraz dezan, Odol Bankutik Tuterako Ospitalera hemoderibatuak eta erreaktiboak garraiatzeko zerbitzua ematean ustez izandako irregulartasunak aztertzeko.
2. Nafarroako Parlamentuko Aldizkari Ofizialean argitara dadin agintzea.
3. Mozioa Osasun Batzordean izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

MOZIOAREN TESTUA
EH Bildu Nafarroa talde parlamentarioko foru parlamentari Txomin González Martínezek, Legebiltzarreko Erregelamenduan ezarritakoaren babesean, honako mozio hau aurkezten du, Osasun Batzordean eztabaidatu eta bozkatzeko.
2021eko maiatzaren 17an –astelehena–, “trafiko” istripu batean hil zen langile bat; zehazki, banatzaile bat. Daniel Zugasti zuen izena, eta 23 urte zeuzkan. Osasunbidearentzat lan egiten duen garraio-enpresa batean egiten zuen lan. Pertsona hori lan-istripu batean hil zen, Nafarroako Odol Bankutik Tuterako Ospitalera odola eta erreaktiboak garraiatzen ari zenean.
Gertakari izugarri tragiko eta konponezina. Zoritxarrez, gisa horretako gertakariek biktimentzako nahiz familientzako ondorio negatibo gehiago eragin ditzakete; esaterako, kasu honetan.
Familiak dioenaren arabera, Danielek arazoak zeuzkan enpresaren ibilgailu bat erabili ahal izateko, aldiro zeuden-eta matxuratuta. Hori dela-eta, familiaren ibilgailua erabili behar izaten zuen lan egiteko. Gainera, enpresak ez zuenez bere gain hartzen AP-15 autobideko bidesariaren ordainketa, Danielek errepide nazionala erabiltzen zuen Odol Bankutik Tuterako Ospitalera hemoderibatuak eta erreaktiboak garraiatzeko.
Erabaki hori haren kontra bihurtu bide da; izan ere, enpresaren mutualitateak inguruabar hori baliatu du istripua lanekoa ez bestelako istripu gisa katalogatzeko –trafiko-istripu bihurtu du, alegia–, horrek familiarentzat eta Danielen duintasunari begira dakartzan kalteekin.
Kontua da Daniel lanean ari zela, hemoderibatuak eta erreaktiboak Odol Bankutik Tuterako Ospitalera eramaten, eta istripua artatu zuten suhiltzaileek eraman behar izan zituztela produktu horiek.
Osasunbidea-Nafarroako Osasun Zerbitzuak enpresa pribatu batekin dauka kontratatuta zerbitzu hori. O-NOZek, halere, ez du istripuari buruzko inolako ikerketarik abiarazi; haien ustez, garraiorako berariazko ibilgailuak behar diren eginkizunetarako ibilgailu pribatuak erabiltzea ez da zerbait irregularra. Eta beste zenbait irregulartasun ere gertatu dira kasu horretan; esate baterako, lanean ari ez den pertsona batek O-NOZen jabetzakoak diren hemoderibatuak eta erreaktiboak garraiatzea.
Hori guztia dela-eta, honako erabaki proposamen hau aurkezten dugu:
1. Nafarroako Parlamentuak Nafarroako Gobernuko Osasun Departamentua premiatzen du ikerketa-espediente bat abiaraz dezan, Odol Bankutik Tuterako Ospitalera hemoderibatuak eta erreaktiboak garraiatzeko zerbitzua ematean izandako irregulartasunak zehazteko.
2. Nafarroako Parlamentuak Nafarroako Gobernuko Osasun Departamentua premiatzen du, ikusita ezinezkoa dela Odol Bankutik Tuterako Ospitalera hemoderibatuak eta erreaktiboak garraiatzeko zerbitzua emateko baldintzak betetzen direla bermatzea, baliabide berekiekin eman dezan garraio-zerbitzu hori.

